— На жніво да нас прыехала ўрадавая дэлегацыя з Мінска. На коннай павозцы я пад’ехала да гасцей. Ціхан Якаўлевіч Кісялёў стаў распытваць мяне пра работу камбайнаў, ураджайнасць, планы брыгады на будучае. Праз некалькі дзён намеснік старшыні калгаса Уладзімір Касцюковіч паведаміў, што па распараджэнні Кісялёва мне выдзелілі “Ніву”. Абрадавалася навіне і падумала, што да чатырох камбайнаў “Ніва”, якія ўбіралі збожжавыя ў брыгадзе, неспадзяваная падтрымка. Уладзімір Пятровіч удакладніў, што я ўжо буду ездзіць не на кані, а на аўтамашыне “Ніва”. Заставалася толькі курсы вадзіцеляў закончыць. Тры месяцы вучылася і атрымала вадзіцельскае пасведчанне. Тая “Ніва” доўга служала мне. Так сталася, што на сельскагаспадарчай нарадзе ў Мінску давялося сядзець у Прэзідыуме побач з кіраўніком Аграпрама Хусаінавым, і я яму паскардзілася, што на старой машыне езджу. Ён выдзеліў новую “Ніву”, якой да пенсііі карысталася.